b'\n_START_ARTICLE_\nJulie Ege\n_START_SECTION_\nFilmkarriere\n_START_PARAGRAPH_\nJulie Ege debuterte som filmskuespiller med en ikke-kreditert rolle i Robbery og i en birolle i Stompa til sj\xc3\xb8s, (begge i 1967). Mest kjent ble hun for sin opptreden i James Bond-filmen James Bond i hemmelig tjeneste (1969), hvor hun spilte rollen som den skandinaviske skj\xc3\xb8nnheten Helen._NEWLINE_Virkelig internasjonal stjernestatus fikk Julie Ege etter at hun i 1970 spilte mot Marty Feldman i filmen Every Home Should Have One. I de p\xc3\xa5f\xc3\xb8lgende \xc3\xa5r medvirket hun i en rekke skrekkfilmer for Hammer Film Productions.\n_START_SECTION_\nUtdannelse og nye yrkesvalg\n_START_PARAGRAPH_\nEtter \xc3\xa5 ha avsluttet sin internasjonale skuespillerkarriere p\xc3\xa5begynte hun etterutdanning helt fra grunnen av; ungdomsskoleeksamen, videreg\xc3\xa5ende skole, og hjelpepleierutdannelse. Tidlig i 1990-\xc3\xa5rene fortsatte hun p\xc3\xa5 universitetet med \xc3\xa5 ta ex. phil. og historie grunnfag. Hun var spesielt opptatt av middelaldermennesket og studerte dagliglivet i denne perioden, men hun fattet ogs\xc3\xa5 interesse for samtidshistorien og den n\xc3\xa6re fortid._NEWLINE_Julie Ege vurderte n\xc3\xa5 \xc3\xa5 g\xc3\xa5 videre med engelsk og andre spr\xc3\xa5kfag, men tiden som hjelpepleier hadde ogs\xc3\xa5 gitt mersmak. Det endte med at hun avla eksamen som sykepleier i 1998, hvoretter hun arbeidet p\xc3\xa5 sykehus i Osloregionen.\n_START_SECTION_\nSykdom\n_START_PARAGRAPH_\nI 1985, bare 42 \xc3\xa5r gammel, ble Julie Ege f\xc3\xb8rste gang rammet av kreft, og fikk fjernet det ene brystet. Ved \xc3\xa5 v\xc3\xa6re \xc3\xa5pen omkring operasjonen satte hun ord p\xc3\xa5 noe som den gang gjerne ble oppfattet som \xc2\xabunevnlig\xc2\xbb. Hun utleverte seg selv gjennom flere portrettintervjuer der hun reflekterte over livet, d\xc3\xb8den og sin egen modellkarriere og ber\xc3\xb8mmelse. Hun skrev ogs\xc3\xa5 en \xc3\xa5penhjertig biografi, \xc2\xabNaken\xc2\xbb. Som \xc2\xabsexsymbol\xc2\xbb hadde Julie Ege i liten grad opptr\xc3\xa5dt naken, men valget av tittel hadde en dobbelt bunn: Det var ikke f\xc3\xb8rst og fremst den lettkledde, men mer den uttilsl\xc3\xb8rte, nakne sannhet det ble vist til i tittelen._NEWLINE_I boka forteller hun blant annet om det turbulente ekteskapet med forfatteren Anders Bye._NEWLINE_I 2003 blusset kreftcellene opp igjen. Denne gang fikk hun en ondartet svulst i lungene. Etter lengre tids sykdom d\xc3\xb8de hun tirsdag 29. april 2008.'